Пасля вайны і да самай пенсіі працавала яна ў калгасе паляводам. Разам з мужам пабудавалі новы дом (які і да гэтага часу прываблівае мінакоў сваёй чысцінёй і дагледжанасцю), адно за адным нарадзіліся трое дзяцей. Жыццё ішло сваім ходам, пакуль смерць не забрала да сябе аднаго з сыноў, а затым і мужа Ганны Іосіфаўны. Тады яна змагла адолець і гэта выпрабаванне, але цяпер успаміны аб тых, каго няма, наведваюць яе ўсё часцей. Аднак адзінота і хвіліны суму нячастыя госці ў яе хаце. Мае Ганна Іосіфаўна яшчэ аднаго сына, ён жыве ў Брэсце, трох унукаў і двух праўнукаў.